Antologia poetica d’in Puschlavin

Guiu Sobiela-Caanitz, Ardez 

Il poet puschlavin Paolo Gir, naschì a S-chanf ils 3 da matg 1918, diplomà da l’universitad da Perugia, stat a Cuira dapi decennis. Gist per ses 80avel anniversari ha la chasa editura Dadò da Locarno publitgà «L’azzurro di sera», ina schelta da 59 poesias ch’ins chatta gia en volums anteriurs da Gir e d’otg tocs anc inedids. Quellas poesias fascineschan pervi da lur temas colliads cunzunt cun siemis e regurdanzas: 

Suono di fisarmonica
dalla soffitta d’albergo.
Pioggia d’argento
sulla mia anima inaridita,
sulla polvere del mio cuore (...). 
Rivedo un gioco
d’adolescenti bionde (...),
ricordo il getto della fontana 
che cade sullo specchio 
del cielo a frantumi. 

(Sun d’orgla a maun / giu dal palantschin / d’hotel. / Plievgia d’argient / sin mia olma setgentada, / sin la pulvra da mes cor. / (...). / Jau fatsch endament in gieu / da giuvnas blondas, / (...) / il radi d’aua dal bigl / che croda sin il spievel / dal tschiel en tocs.) 
I po dentant succeder ch’il poet veglia sa schliar da las regurdanzas: 

Cerco uno zaffiro
duro che tagli
il ricordo, 
la lama che stacchi
il passato
dal suo peso grave
di sabbia. 

(Jau tschertg in safir / dir che taglia / la regurdanza, / la nizza che statgia / il passà / da ses pais grev / da sablun.) 

Las poesias da Gir n’èn betg per lecturs en prescha. Mintga toc provochescha da meditar. Tgi che legia sto far silenzi en sasez e tadlar il resun che la poesia evochescha en ses cor. 
Quai tira endament l’inscripziun ch’ornescha pliras chasas da l’Engiadina bassa: «La via es stipa, at ferma ün momaint, la prescha dal muond nu’t renda cuntaint». 
Il carstgaun sto tadlar sia vusch interna per vegnir pli uman; quai è la lecziun dal Puschlavin mez Engiadinais Paolo Gir, tenor il cussegl d’Augustinus: «Va betg ora! En l’intern dal carstgaun stat la vardad.»